
Uznesenie Okresný súd Malacky, v konaní navrhovateľa A. B., nar. XX.XX.XXXX, trvale bytom C. XXXX/X, B. a detí A. B., nar. XX.XX.XXXX, trvale bytom B. XXX a A. D., E. B., nar. XX.XX.XXXX, trvale bytom F. G. XXXX, takto rozhodol: Súd podanie navrhovateľa doručené súdu dňa 11.12.2024 o d m i e t a . odôvodnenie: 1. Navrhovateľ doručil dňa 11.12.2024 na súd návrh, ktorým žiadal vykonanie DNA testov svojich plnoletých detí. Podanie je návrhom na vykonanie dokazovania avšak bez uvedenia ako navrhovateľ žiada, aby súd vo veci rozhodol. Navrhovateľ nešpecifikoval, za akým účelom sa domáha vykonania testov DNA a či sa uvedeným mieni domáhať zapretia otcovstva k svojim deťom. Podanie teda neobsahovalo všetky zákonom stanovené náležitosti, a to najmä návrh, ako má súd vo veci rozhodnúť a v prípade, že sa navrhovateľ domáha zapretia otcovstva aj opísanie rozhodujúcich skutočností odôvodňujúcich podanie návrhu a správne označenie účastníkov konania. 2. Keďže podanie navrhovateľa nespĺňalo náležitosti predpísané zákonom, vyzval ho súd uznesením č.k. 9Pc/8/2025-34 zo dňa 05.06.2025, aby v lehote 10 dní odo dňa doručenia uznesenia odstránil vady podania a zároveň ho poučil o právnych následkoch nedoplnenia podania v zmysle ustanovenia § 129 ods. 3 Civilného sporového poriadku. 3. Podľa § 2 ods. 1 Civilného mimosporového poriadku (ďalej aj len ,,C.m.p“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 4. Podľa § 127 ods. 1 C.s.p., ak zákon na podanie nevyžaduje osobitné náležitosti, v podaní sa uvedie, a) ktorému súdu je určené, b) kto ho robí, c) ktorej veci sa týka, d) čo sa ním sleduje a e) podpis. 5. Podľa § 25 C.m.p., v návrhu na začatie konania sa okrem všeobecných náležitostí podania uvedie označenie účastníkov, ich zástupcov, ak ich majú, pravdivé a úplné opísanie rozhodujúcich skutočností, označenie dôkazov na ich preukázanie a musí byť zjavné, čoho sa navrhovateľ domáha. 6. Podľa § 129 ods. 1 C.s.p., ak ide o podanie vo veci samej alebo návrh na nariadenie neodkladného opatrenia alebo zabezpečovacieho opatrenia, z ktorého nie je zrejmé, čoho sa týka a čo sa ním sleduje, alebo ide o podanie neúplné alebo nezrozumiteľné, súd vyzve toho, kto podanie urobil, aby podanie doplnil alebo opravil v lehote, ktorá nemôže byť kratšia ako desať dní.
7. Podľa § 129 ods. 2 C.s.p., v uznesení podľa odseku 1 súd uvedie, v čom je podanie neúplné alebo nezrozumiteľné a ako ho treba doplniť alebo opraviť a poučí o možnosti podanie odmietnuť. 8. Podľa § 129 ods. 3 C.s.p., ak sa v lehote určenej súdom podanie nedoplní alebo neopraví, súd podanie odmietne; to neplatí, ak pre uvedený nedostatok možno v konaní pokračovať. 9. Keďže podanie navrhovateľa neobsahovalo náležitosti vyžadované zákonom – najmä uvedenie, ako navrhovateľ žiada, aby súd vo veci rozhodol, pričom navrhovateľ svoje podanie ani v súdom uloženej lehote nedoplnil a ide o taký nedostatok, ktorý neumožňuje súdu v konaní pokračovať, súd podanie navrhovateľa zo dňa 11.12.2024 v zmysle § 129 ods. 3 Civilného sporového poriadku odmietol. 10. Pre úplnosť súd uvádza, že predmetné rozhodnutie nemá povahu rozhodnutia vo veci samej, a preto navrhovateľ môže opätovne podať návrh na začatie konania, a to s potrebnými náležitosťami. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Okresnom súde Malacky, písomne, v troch vyhotoveniach. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. V odvolacom konaní možno uvádzať nové skutkové tvrdenia a predkladať nové dôkazné návrhy.

